

**H O T Ă R Â R E**

**privind aprobarea Proiectului „Dotarea Centrului de servicii de recuperare neuromotorie de tip ambulatoriu pentru persoane cu dizabilități Turda”**

Consiliul Judeţean Cluj întrunit în şedinţă extraordinară;

Având în vedere Proiectul de hotărâre înregistrat cu nr. 127 din 7.07.2023 privind aprobarea Proiectului „Dotarea Centrului de servicii de recuperare neuromotorie de tip ambulatoriu pentru persoane cu dizabilități Turda”, propus de Președintele Consiliului Județean Cluj, domnul Alin Tișe, care este însoţit de Referatul de aprobare nr. 27450/07.07.2023; Rapoartele de specialitate întocmite de compartimentele de resort din cadrul aparatul de specialitate al Consiliului Judeţean Cluj cu nr. 27885/07.07.2023 și nr. 27.863/07.07.2023 şi de Avizul cu nr. 27450 din 10.07.2023 adoptat de Comisia de specialitate nr. 2, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Ţinând cont de adresa Direcției Generale de Asistență Socială și Protecția Copilului Cluj nr. 34346/05.07.2023, înregistrată la Consiliul Județean Cluj sub nr. 27450/05.07.2023;

Luând în considerare prevederile art. 123 – 140 și ale art. 142 - 156 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020, republicată;

În conformitate cu prevederile:

* Regulamentului (UE) 2021/241 al Parlamentului European și al Consiliului din 12 februarie 2021 de instituire a Mecanismului de redresare și reziliență;
* Deciziei Comisiei Europene nr. 2021/608 de punere în aplicare a Consiliului de aprobare a evaluării Planului de Redresare și Reziliență al României din 03 noiembrie 2021;
* art. 173 alin. (1) lit. d) și alin. (5) lit. b) și lit. c) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* Legii asistenței sociale nr. 292/2011, cu modificările și completările ulterioare;
* Legii privind asigurarea calităţii în domeniul serviciilor sociale nr. 197/2012, cu modificările și completările ulterioare;
* Legii privind protecţia şi promovarea drepturilor persoanelor cu handicap nr. 448/2006, republicată, cu modificările şi completările ulterioare;
* Ordonanței de urgență a Guvernului nr. 124/2021 privind stabilirea cadrului instituțional și financiar pentru gestionarea fondurilor europene alocate României prin Mecanismul de redresare și reziliență, precum și pentru modificarea și completarea Ordonanței de urgență a Guvernului nr. 155/2020 privind unele măsuri pentru elaborarea Planului național de redresare și reziliență necesar României pentru accesarea de fonduri externe rambursabile și nerambursabile în cadrul Mecanismului de redresare și reziliență, cu completările și modificările ulterioare;
* Hotărârii Guvernului nr. 268/2007 pentru aprobarea Normelor metodologice de aplicare a prevederilor Legii nr. 448/2006 privind protecţia şi promovarea drepturilor persoanelor cu handicap, cu modificările și completările ulterioare;
* Hotărârii Guvernului nr. 209/2022 pentru aprobarea Normelor metodologice de aplicare a prevederilor Ordonanței de urgență a Guvernului nr. 124/2021 privind stabilirea cadrului instituțional și financiar pentru gestionarea fondurilor europene alocate României prin Mecanismul de redresare şi reziliență precum şi pentru modificarea și completarea Ordonanței de urgență a Guvernului nr. 155/2020 privind unele măsuri pentru elaborarea Planului național de redresare şi reziliență necesar României pentru accesarea de fonduri externe rambursabile şi nerambursabile în cadrul Mecanismului de redresare şi reziliență;
* Hotărârii Guvernului nr. 490/2022 pentru aprobarea Strategiei naționale privind drepturile persoanelor cu dizabilități "O Românie echitabilă" 2022-2027;
* Ordinului Ministrului Muncii și Solidarității Sociale privind aprobarea Ghidului solicitantului pentru apelul de proiecte necompetitiv "Reabilitarea/Renovarea Infrastructurii Sociale pentru persoanele cu dizabilităţi" din cadrul Componentei 13 - Reforme sociale din Planul Naţional de Redresare şi Rezilienţă al României (PNRR), Investiţia I.2 - Reabilitarea, renovarea şi dezvoltarea infrastructurii sociale pentru persoanele cu dizabilităţi, ţinta 395 - Servicii comunitare modernizate pentru persoanele cu dizabilităţi;

În temeiul competentelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1.**  Se aprobă Proiectul ”Dotarea Centrului de servicii de recuperare neuromotorie de tip ambulatoriu pentru persoane cu dizabilități Turda”.

**Art. 2.** Se aprobă Nota de fundamentare care descrie necesitatea investiției privind obiectivul de investiţii ”Dotarea Centrului de servicii de recuperare neuromotorie de tip ambulatoriu pentru persoane cu dizabilități Turda” cuprinsă în **anexa nr. 1** care face parte integrantă din prezenta hotătâre.

**Art. 3.** Se aprobă Descrierea sumară a proiectului privind necesitatea şi oportunitatea efectuării cheltuielilor aferente obiectivului de investiţii „Dotarea Centrului de servicii de recuperare neuromotorie de tip ambulatoriu pentru persoane cu dizabilități Turda” cuprinsă în **anexa nr. 2** care face parte integrantă din prezenta hotătâre.

**Art. 4.** Se aprobă depunerea proiectului aprobat la art. 1 pentru finanțare în cadrul Planului Național de Redresare și Reziliență - Componenta 13 Reforme sociale din Planul Național de Redresare și Reziliență al României (PNRR), Investiția I.2 - Reabilitarea, renovarea și dezvoltarea infrastructurii sociale pentru persoanele cu dizabilități, ținta nr. 395 Servicii comunitare modernizate pentru persoanele cu dizabilități, respectiv pentru dotarea Centrului de servicii de recuperare neuromotorie de tip ambulatoriu Turda, str. George Barițiu nr. 41.

**Art. 5.** Se aprobă suportarea de la bugetul Județului Cluj, prin Direcția Generală de Asistență Socială și Protecția Copilului Cluj, a eventualelor cheltuieli neeligibile identificate în faza de elaborare sau în faza de implementare a Proiectului ”Dotarea Centrului de servicii de recuperare neuromotorie de tip ambulatoriu pentru persoane cu dizabilități Turda”.

**Art. 6.** Se aprobă alocarea resurselor financiare de la bugetul Județului Cluj, prin Direcția Generală de Asistență Socială și Protecția Copilului Cluj, pentru acoperirea costurilor suplimentare, din fonduri proprii, în cazul în care, pe parcursul implementării proiectului precizat la art. 1, în vederea atingerii obiectivelor acestuia, se impune depăşirea bugetului proiectului.

**Art. 7.** Se asumă sustenabilitatea serviciului social finanțat prin proiectul precizat la art. 1, pe o durată de minim 5 (cinci) ani de la încetarea contractului de finanţare.

**Art. 8.** Se desemnează directorul Direcției Generale de Asistență Socială și Protecția Copilului Cluj, doamna Nicoleta Molnar, să semneze toate actele necesare depunerii pe platforma ”www.proiecte.pnrr.gov.ro” a proiectului precizat la art. 1 și a evaluării/ contractării acestuia, precum și contractul de finanțare aferent proiectului.

**Art. 9.** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Direcția Generală de Asistență Socială și Protecția Copilului Cluj.

**Art. 10.** Prezenta hotărâre se comunică Direcţiei Generale Buget-Finanțe, Resurse Umane; Direcției Generale de Asistență Socială și Protecția Copilului Cluj, precum și Prefectului Județului Cluj, și se aduce la cunoştinţă publică prin afișare la sediul Consiliului Județean Cluj şi prin postare pe pagina de internet ”www.cjcluj.ro”.

**Contrasemnează:**

p. **PREŞEDINTE,**  **SECRETAR GENERAL AL JUDEŢULUI,**

**Alin Tișe Simona Gaci**

**Nr. 125 din 10 iulie 2023**

*Prezenta hotărâre a fost adoptată cu 28 de voturi “pentru”, iar doi membri ai Consiliului județean nu au votat, fiind astfel respectate prevederile legale privind majoritatea de voturi necesară.*